1. ปัจจัยความเสี่ยง

บริษัท ผลิตไฟฟ้า จำกัด (มหาชน) หรือเอ็กโก
เห็นถึงความสำคัญของการวิเคราะห์และการบริหารความเสี่ยงทางธุรกิจ
เพื่อสร้างมูลค่าระยะยาวแก่ผู้ถือหุ้น ดังนั้นเพื่อให้มั่นใจว่า
กลุ่มเอ็กโกมีระบบจัดการบริหารความเสี่ยงที่ครอบคลุมทั้งองค์กรอย่างมีประสิทธิผล
คณะกรรมการบริษัทจึงมอบหมายให้คณะกรรมการตรวจสอบทำหน้าที่กำกับดูแลนโยบายและแนวทางการบริหารความเสี่ยงของกลุ่มเอ็กโก
และให้ฝ่ายบริหารปฏิบัติตามนโยบายและรายงานต่อคณะกรรมการตรวจสอบและคณะกรรมการบริษัทอย่างสม่ำเสมอ

ในระดับของฝ่ายบริหารนั้น
เอ็กโกได้จัดให้มีคณะกรรมการบริหารความเสี่ยงซึ่งประกอบด้วยผู้บริหารระดับสูงของเอ็กโก
และกรรมการผู้จัดการของบริษัทย่อย โดยมีกรรมการผู้จัดการใหญ่เป็นประธาน
นอกจากนั้นโรงไฟฟ้าระยอง บริษัท ผลิตไฟฟ้า ขนอม จำกัด และ บริษัท เอ็กโก เอ็นจิเนียริ่ง
แอนด์ เซอร์วิส จำกัด จัดให้มีคณะกรรมการบริหารความเสี่ยงด้วยเช่นกัน เพื่อให้ความมั่นใจว่า
มีการบริหารจัดการความเสี่ยงของแต่ละบริษัทอย่างเพียงพอและเหมาะสม

เอ็กโกกำหนดนโยบายการบริหารความเสี่ยงไว้เป็นลายลักษณ์อักษรในคู่มือการบริหารความเสี่ยงที่จัดทำขึ้นเพื่อสร้างความเข้าใจให้แก่พนักงานและใช้เป็นแนวทางในการบริหารความเสี่ยง

สำหรับความเสี่ยงสำคัญที่มีผลกระทบต่อกลุ่มเอ็กโกและวิธีการป้องกันความเสี่ยง สรุปได้ดังนี้

1.  ความเสี่ยงของการขยายการลงทุน

เอ็กโกลงทุนในธุรกิจผลิตไฟฟ้าและธุรกิจที่เกี่ยวเนื่องกับธุรกิจพลังงานทั้งในประเทศและต่างประเทศ
ซึ่งมีรายได้หลักมาจากเงินปันผลในบริษัทย่อยและบริษัทร่วมทุน
โดยตามแผนกลยุทธ์ของเอ็กโกนั้นจะมีการลงทุนในโครงการใหม่อย่างต่อเนื่อง
เพื่อสร้างผลตอบแทนให้กับผู้ถือหุ้น
ซึ่งการเข้าร่วมลงทุนหรือการพัฒนาโครงการใหม่นั้นอาจมีความเสี่ยงจากปัจจัยแวดล้อมต่างๆ
ที่จะทำให้เอ็กโกไม่บรรลุตามเป้าหมายที่กำหนดไว้ ดังนี้

1.  ความเสี่ยงของการตัดสินใจคัดเลือกโครงการ

เอ็กโกมีแผนธุรกิจที่จะขยายการลงทุนให้เกิดความเจริญเติบโตอย่างต่อเนื่อง
โดยกำหนดโครงการลงทุนที่สำคัญในแผนการลงทุนในแต่ละปีทั้งการลงทุนในประเทศและต่างประเทศ
เพื่อให้สามารถจัดสรรทรัพยากรได้อย่างเหมาะสม
ซึ่งการตัดสินใจเลือกโครงการที่เหมาะสมสำหรับการลงทุน นับเป็นสิ่งที่สำคัญอย่างมาก
ดังนั้นจึงมีการกำหนดมาตรการในการคัดเลือกโครงการที่จะลงทุนอย่างรอบคอบ
โดยมีหน่วยงานพัฒนาธุรกิจมีหน้าที่รับผิดชอบในการวิเคราะห์ปัจจัยต่างๆที่เกี่ยวข้อง
ทั้งด้านนโยบายเศรษฐกิจ การเมือง และสังคมของประเทศที่ไปลงทุน สภาวการณ์ทางเศรษฐกิจ
และอุตสาหกรรม ต้นทุนทางการเงิน ต้นทุนเครื่องจักรอุปกรณ์และการก่อสร้าง
รวมทั้งมาตรการการปฏิบัติตามข้อกฎหมายที่เกี่ยวข้อง
เพื่อนำมาประกอบการพิจารณาคัดเลือกโครงการ
รวมทั้งการวิเคราะห์ถึงปัจจัยแวดล้อมที่เปลี่ยนแปลงไป (Sensitivity Analysis)
ซึ่งจะส่งผลกระทบกับโครงการและจัดหามาตรการป้องกันความเสี่ยงล่วงหน้าและชดเชยความเสี่ยงเหล่านั้นไว้ในกระบวนการการวิเคราะห์ผลตอบแทนจากการลงทุนด้วย

นอกจากนี้
เอ็กโกยังได้กำหนดกระบวนการสอบทานและกลั่นกรองการลงทุนโดยคณะกรรมการบริหารจัดการเอ็กโก
ซึ่งประกอบด้วยผู้บริหารระดับสูงของเอ็กโก และคณะกรรมการการลงทุน
ซึ่งเป็นคณะกรรมการชุดย่อยของคณะกรรมการบริษัท
เพื่อให้มั่นใจว่าได้พิจารณาความเสี่ยงโดยรอบคอบและมีมาตรการต่างๆเพียงพอที่จะป้องกันหรือลดความเสี่ยงสำคัญก่อนที่จะนำเสนอคณะกรรมการบริษัทเพื่อพิจารณาต่อไป

  1.2 ความเสี่ยงของการขยายการลงทุนไปยังธุรกิจที่เกี่ยวเนื่อง

เอ็กโกมีแผนการขยายการลงทุนไปยังธุรกิจที่เกี่ยวเนื่องกับธุรกิจพลังงาน
โดยถือเป็นการเพิ่มโอกาสทางธุรกิจและเพิ่มความสามารถในการแข่งขันให้กับเอ็กโก
อีกทั้งยังช่วยสนับสนุนธุรกิจไฟฟ้าที่ดำเนินการอยู่อีกด้วย อย่างไรก็ตาม
การขยายการลงทุนไปยังธุรกิจที่เกี่ยวเนื่องอาจมีปัจจัยเสี่ยงเกิดขึ้นได้

ดังนั้น ฝ่ายบริหารจึงได้กำหนดแนวทางสำหรับการพิจารณาการลงทุนในธุรกิจที่เกี่ยวเนื่อง
โดยนำข้อมูลต่างๆ มาวิเคราะห์ เช่น สภาพเศรษฐกิจ สภาวะอุตสาหกรรม
นโยบายการส่งเสริมการลงทุน รวมทั้งข้อกฎหมายต่างๆอีกทั้งยังมีการจ้างผู้เชี่ยวชาญจากภายนอก
เพื่อให้แน่ใจว่าการลงทุนในโครงการดังกล่าวมีผลตอบแทนตามที่เหมาะสมภายใต้ความเสี่ยงที่ยอมรับได้

ทั้งนี้ในปี 2555 เอ็กโกได้ขยายการลงทุนไปยังธุรกิจที่เกี่ยวเนื่อง จำนวน 2 โครงการ ได้แก่
โครงการเหมืองถ่านหินมานัมบัง เมารา อีนิม ตั้งอยู่ที่ประเทศอินโดนีเซีย และโครงการไบโอดีเซล
บริษัท แอ็บโซลูท เพาเวอร์ พี จำกัด ตั้งอยู่ที่จังหวัดระยอง ซึ่งทั้ง 2 โครงการดังกล่าว
มีปัจจัยเสี่ยงที่สำคัญ ได้แก่ ปัจจัยด้านราคาและด้านลูกค้า
ซึ่งอาจส่งผลกระทบให้ผลการดำเนินงานไม่เป็นไปตามเป้าหมายที่กำหนดไว้
ซึ่งเอ็กโกได้มีการกำหนดแนวทางการติดตามดูแลการดำเนินงานอย่างใกล้ชิด
โดยการแต่งตั้งกรรมการผู้แทนเข้าไปดูแลการดำเนินงานตลอดจนติดตามผลกระทบจากปัจจัยดังกล่าวอย่างสม่ำเสมอ

2.  ความเสี่ยงของการบริหารโครงการที่อยู่ระหว่างการก่อสร้าง

ในปี 2555 เอ็กโกประสบความสำเร็จในการเข้าลงทุนในหลายโครงการ
ซึ่งบางโครงการเป็นโครงการที่ดำเนินการผลิตแล้วและบางโครงการยังอยู่ระหว่างการดำเนินการก่อสร้าง
ซึ่งโครงการเหล่านี้อาจมีความเสี่ยงที่จะเกิดความล่าช้าของการก่อสร้าง
อันเนื่องมาจากผู้รับเหมาก่อสร้าง ปัญหาจากความขัดแย้งกับชุมชน หรือปัญหาจากภัยธรรมชาติ

เอ็กโกจึงได้กำหนดมาตรการในการดำเนินการ เพื่อลดความเสี่ยงในการก่อสร้าง อาทิ
การคัดเลือกบริษัทผู้รับเหมาก่อสร้างที่มีชื่อเสียงและมีความชำนาญรวมถึงการทำสัญญาอย่างรัดกุม
การสื่อสารทำความเข้าใจกับชุมชนต่างๆโดยรอบเพื่อสร้างความสัมพันธ์ที่ดีกับชุมชน
การทำสัญญาประกันภัยเพื่อบรรเทาผลกระทบจากภัยธรรมชาติ

3.  ความเสี่ยงจากโรงไฟฟ้าที่ดำเนินการผลิตแล้ว

    1.  ความเสี่ยงจากรายได้ของบริษัทย่อยและบริษัทร่วมทุนลดลง

โดยปกติแล้วสัญญาซื้อขายไฟฟ้าจะมีรายได้ลดลง เมื่อโรงไฟฟ้าดำเนินการผลิตแล้วระยะเวลาหนึ่ง
ดังนั้นเอ็กโกจึงได้กำหนดแผนกลยุทธ์และมาตรการเพื่อลดความเสี่ยงในเรื่องนี้
โดยการจัดหารายได้เพิ่มเติมเพื่อชดเชยและเพิ่มให้ภาพรวมของกำไรสูงขึ้น ได้แก่
การเข้าซื้อกิจการที่เดินเครื่องเชิงพาณิชย์แล้ว
การเจรจากับผู้ถือหุ้นหรือผู้รับซื้อไฟฟ้าในโครงการที่เอ็กโกเข้าไปลงทุนอยู่แล้วเพื่อที่จะสามารถขยายสัดส่วนการลงทุน
รวมทั้งพิจารณาการลงทุนในธุรกิจใหม่และพัฒนาโครงการใหม่ที่จะสามารถสร้างผลกำไรได้ในระยะกลางและระยะยาวให้กับเอ็กโกได้

ในปี 2555 เอ็กโกได้เข้าซื้อหุ้นเพิ่มในโครงการเคซอน ประเทศฟิลิปปินส์
และลงทุนในโครงการโรงไฟฟ้าพลังงานแสงอาทิตย์หลายโครงการ
เนื่องจากโครงการเหล่านี้จะสามารถรับรู้รายได้ได้ในระยะเวลาอันสั้น นอกจากนี้
เอ็กโกยังเล็งเห็นความสำคัญของการขยายการลงทุนไปยังธุรกิจที่เกี่ยวเนื่องกับธุรกิจพลังงาน
โดยได้ลงทุนในโครงการไบโอดีเซล
ตั้งอยู่ที่จังหวัดระยองและโครงการเหมืองถ่านหินในประเทศอินโดนีเซียอีกด้วย
ซึ่งโครงการเหล่านี้ส่วนใหญ่จะเริ่มดำเนินการผลิตแล้วซึ่งส่งผลต่อรายได้ทันที ทำให้กำไรสุทธิในปี
2555 แทนที่จะลดลงกลับเพิ่มขึ้นจากปี 2554

2.  ความเสี่ยงจากการไม่ได้รับผลตอบแทนจากการลงทุนตามเป้าหมาย

เอ็กโกได้ให้ความสำคัญต่อการบริหารความเสี่ยงด้านนี้อย่างสูง
ดังนั้นเพื่อให้มั่นใจว่าธุรกิจที่เอ็กโกเข้าไปร่วมลงทุนมีผลการดำเนินงานและประสิทธิภาพในการดำเนินการตามที่ตั้งเป้าหมายไว้
เอ็กโกจึงได้มีการกำหนดให้หน่วยงานบริหารสินทรัพย์มีหน้าที่รับผิดชอบในการติดตามผลการดำเนินงานของบริษัทที่เข้าไปร่วมลงทุน
รวมทั้งวิเคราะห์ผลตอบแทนและเปรียบเทียบกับเป้าหมายที่กำหนดไว้
นอกจากนี้เอ็กโกยังมีการกำหนดมาตรการเพื่อป้องกันความเสี่ยงในเรื่องนี้ ได้แก่

-   กำหนดนโยบายในการบริหารสินทรัพย์และมอบหมายให้ผู้บริหารและพนักงานของกลุ่มเอ็กโกไปเป็นกรรมการหรือผู้บริหาร
    ในบริษัทย่อยและโครงการลงทุนในกรณีที่สามารถทำได้

-   จัดทำรายงานวิเคราะห์ผลการดำเนินงานของบริษัทร่วมทุนต่อผู้บริหารระดับสูงและคณะกรรมการอย่างสม่ำเสมอเพื่อให้ดำเนินการปรับปรุงแก้ไขได้อย่างเหมาะสมทันเวลา

-   ร่วมกับผู้ร่วมลงทุนในการเข้าตรวจสอบกิจการที่ลงทุนด้วยกันเพื่อให้ความมั่นใจในความเพียงพอและมีประสิทธิผลของระบบการควบคุมภายในของกิจการที่ไปลงทุน

ในปี 2555
ผลการดำเนินงานของบริษัทที่เอ็กโกได้ไปร่วมลงทุนส่วนใหญ่ได้รับผลตอบแทนจากการลงทุนตรงตามเป้าหมาย

1.  ความเสี่ยงจากการปฏิบัติการของโรงไฟฟ้า

เพื่อให้โรงไฟฟ้ากลุ่มเอ็กโกสามารถผลิตกระแสไฟฟ้าได้ตามเงื่อนไขในสัญญาซื้อขายกระแสไฟฟ้าตลอดสัญญานั้น
โรงไฟฟ้ากลุ่มเอ็กโกอาจมีความเสี่ยงเกี่ยวกับการปฏิบัติการของโรงไฟฟ้าที่อาจทำให้ไม่เป็นไปตามสัญญา
สาเหตุของความเสี่ยงอาจเกิดจากการทำงานของบุคลากรและอุปกรณ์โรงไฟฟ้า
รวมทั้งการบริหารงาน ซึ่งความเสี่ยงจากการปฏิบัติการของโรงไฟฟ้าสรุปได้ ดังนี้

3.3.1 ความเสี่ยงเกี่ยวกับประสิทธิภาพของโรงไฟฟ้า

กระบวนการผลิตกระแสไฟฟ้ามีปัจจัยหลายประการที่เป็นตัววัดประสิทธิภาพของโรงไฟฟ้า เช่น
ค่าอัตราการใช้ความร้อน (Heat Rate) ซึ่งกำหนดไว้ในสัญญาซื้อขายกระแสไฟฟ้า
หากโรงไฟฟ้าไม่สามารถรักษาประสิทธิภาพในการผลิตไว้ได้ จะต้องเสียค่าปรับ
และทำให้ต้นทุนในการผลิตสูงขึ้น

สาเหตุของความเสี่ยงดังกล่าวอาจเกิดจากอายุการใช้งานของตัวโรงไฟฟ้า ทั้งนี้
โรงไฟฟ้าของเอ็กโกได้กำหนดนโยบายและการจัดการให้โรงไฟฟ้าแต่ละโรงมีการบำรุงรักษาอย่างสม่ำเสมอด้วยวิธีการที่เหมาะสมและเป็นมืออาชีพ
รวมทั้ง ผู้บริหารโรงไฟฟ้ายังคงเน้นในมาตรการต่างๆ
เพื่อให้ความมั่นใจว่าการปฏิบัติการที่เกี่ยวข้องจะบรรลุผลตามเป้าหมาย
เพื่อป้องกันความเสี่ยงที่อาจเกิดขึ้น โดยมีมาตรการต่างๆ ดังนี้

-   กำหนดให้มีการตรวจสอบการใช้งานของอุปกรณ์ต่างๆ ตามระยะเวลาที่กำหนด
    และจัดให้มีการบำรุงรักษาตามตารางบำรุงรักษาเป็นประจำและต่อเนื่องโดยช่างผู้ชำนาญงาน

-   กำหนดให้มีระบบสัญญาณเตือนภัยล่วงหน้าสำหรับข้อมูลที่สำคัญในระบบการผลิตกระแสไฟฟ้า

-   จัดให้มีการสำรองพัสดุที่จำเป็น และเพียงพอต่อการใช้งานและการบำรุงรักษา
    ภายใต้การบริหารพัสดุที่เหมาะสม

-   นำระบบบริหารคุณภาพ (ISO 9001: 2008)
    เข้าใช้งานเพื่อให้แน่ใจว่าจะสามารถเดินเครื่องโรงไฟฟ้าได้ผลตามสัญญาซื้อขายกระแสไฟฟ้า

-   มีการพัฒนาความรู้ความสามารถของบุคลากรอย่างต่อเนื่อง

ในช่วงปีที่ผ่านมา
เอ็กโกได้ดำเนินการตามมาตรการข้างต้นอย่างสม่ำเสมอทำให้มั่นใจได้ว่าโอกาสที่จะเกิดปัญหาเกี่ยวกับประสิทธิภาพของโรงไฟฟ้าอยู่ในระดับต่ำ

3.3.2 ความเสี่ยงจากการขาดแคลนน้ำดิบในการผลิตไฟฟ้า

การขาดแคลนน้ำดิบ อาจส่งผลให้การผลิตกระแสไฟฟ้าหยุดชะงัก ขาดรายได้ หรืออาจเสียค่าปรับได้
ซึ่งสาเหตุของความเสี่ยงอาจมาจากการเปลี่ยนแปลงสภาพภูมิอากาศในบางปีอาจเกิดปริมาณฝนตกน้อยกว่าปกติหรือฝนไม่ตกตามฤดูกาล
โรงไฟฟ้าในกลุ่มเอ็กโกได้ดำเนินการบริหารจัดการแหล่งน้ำดิบให้มีปริมาณที่เพียงพอ
การเพิ่มปริมาณการกักเก็บน้ำ รวมทั้งกำหนดมาตรการการใช้น้ำให้เกิดประโยชน์สูงสุด เช่น
โรงไฟฟ้าระยองมีอ่างเก็บน้ำสำรองเพื่อใช้ในกรณีขาดแคลนน้ำซึ่งสามารถใช้ดำเนินการผลิตไฟฟ้าอย่างต่อเนื่อง
เป็นระยะเวลา 7 วัน
ด้วยการปฏิบัติตามมาตรการที่กำหนดทำให้การผลิตไฟฟ้าที่ผ่านมาไม่พบปัญหาการขาดแคลนน้ำดิบในการผลิต

3.3.3 ความเสี่ยงจากการขาดแคลนเชื้อเพลิงในการผลิตไฟฟ้า

การขาดเชื้อเพลิงในกระบวนการผลิตกระแสไฟฟ้า จะส่งผลให้การผลิตกระแสไฟฟ้าหยุดชะงัก
ขาดรายได้ หรืออาจเสียค่าปรับได้ เชื้อเพลิงที่อาจมีปัญหาคือถ่านหินและชีวมวล
ซึ่งอาจเกิดการขาดแคลนเนื่องจากจากความต้องการเชื้อเพลิงมีมากขึ้นและราคาที่ผันผวน
โรงไฟฟ้าในกลุ่มเอ็กโกได้ดำเนินการตามมาตรการเพื่อป้องกันและลดความเสี่ยง ดังนี้

-   โรงไฟฟ้าเคซอน
    ที่ใช้ถ่านหินเป็นเชื้อเพลิงในการผลิตกระแสไฟฟ้ามีสัญญาระยะยาวในการจัดหาและขนส่งถ่านหินโดยมีข้อผูกพันที่ผู้จำหน่ายจะต้องจัดหาถ่านหินในปริมาณและคุณภาพตามที่กำหนดไว้ในสัญญา
    ซึ่งโรงไฟฟ้าเคซอนมีสัญญาซื้อขายถ่านหินระยะยาวเพียงพอกับปริมาณที่ต้องการใช้สำหรับการเดินเครื่อง
    นอกจากนี้โรงไฟฟ้ามีการเก็บเชื้อเพลิงสำรอง เพื่อใช้ในการผลิตไฟฟ้าได้ เป็นระยะเวลา 45
    วัน

-   สำหรับโรงไฟฟ้าร้อยเอ็ด กรีน ที่ใช้แกลบเป็นเชื้อเพลิง
    มีความเสี่ยงในเรื่องของปริมาณและราคาของเชื้อเพลิงเนื่องจากเป็นผลิตผลทางเกษตรกรรม
    ดังนั้นแนวทางในการจัดการ คือ การขยายพื้นที่ในการจัดหาเชื้อเพลิง
    โดยจัดซื้อล่วงหน้าในช่วงที่มีปริมาณมากและราคาถูก
    รวมทั้งการสำรองปริมาณเชื้อเพลิงเพื่อใช้ในการผลิตไฟฟ้าอย่างต่อเนื่องได้ เป็นระยะเวลา
    30 วัน

3.3.4 ความเสี่ยงด้านความปลอดภัย อาชีวอนามัย สิ่งแวดล้อม และ สังคม

เอ็กโกตระหนักดีว่ากระบวนการผลิตกระแสไฟฟ้านั้น มีความเสี่ยงเรื่อง ความปลอดภัยอาชีวอนามัย
สิ่งแวดล้อม และ สังคม ซึ่งอาจจะส่งผลกระทบต่อความปลอดภัย สิ่งแวดล้อม
และคุณภาพชีวิตของพนักงานและชุมชนที่อยู่ใกล้เคียงโรงไฟฟ้า ซึ่งมีทั้งโรงไฟฟ้าที่ใช้ก๊าซธรรมชาติ
ถ่านหิน และชีวมวล เป็นเชื้อเพลิงในการผลิต
โดยสาเหตุของความเสี่ยงอาจเกิดจากประสิทธิภาพของการผลิต
และมาตรการจัดการที่ไม่เพียงพอในเรื่องดังกล่าว
ฝ่ายบริหารจึงได้กำหนดมาตรการป้องกันผลกระทบในทางลบและลดโอกาสที่อาจเกิดขึ้น ดังนี้

-   ดำเนินการตามนโยบายด้านความรับผิดชอบต่อสังคมและสิ่งแวดล้อมของกลุ่มเอ็กโก

-   ดำเนินการตามคู่มือระบบจัดการความปลอดภัย อาชีวอนามัย และสิ่งแวดล้อม
    ที่ได้จัดทำขึ้นสำหรับกลุ่มเอ็กโกเพื่อเป็นแนวทางในการปฏิบัติงานและ ติดตาม ตรวจสอบ
    การปฏิบัติ

-   ดำเนินการตามคู่มือการปฏิบัติงาน จัดให้มีการฝึกอบรม การฝึกซ้อม การจัดทำแผนฉุกเฉิน
    การทดสอบแผนงาน เครื่องมือ ระบบเตือนภัย และปฏิบัติตามคู่มืออย่างเคร่งครัด

ด้วยการดำเนินการตามมาตรการข้างต้นอยู่เป็นประจำทำให้มั่นใจว่าจะไม่เกิดปัญหาด้านความปลอดภัย
อาชีวอนามัย สิ่งแวดล้อมและสังคม

3.3.5 ความเสี่ยงจากอุบัติเหตุ การต่อต้าน และ การก่อวินาศกรรม

ในการประกอบธุรกิจของเอ็กโกอาจมีความเสี่ยงจากอุบัติเหตุ ที่ส่งผลให้เกิดเพลิงไหม้
และอาจมีความเสี่ยงที่จะเกิดจากการต่อต้านจากชุมชนหากกระบวนการผลิตก่อให้เกิดผลกระทบต่อชุมชน
ความเสี่ยงเหล่านี้อาจมีสาเหตุมาจากอายุการใช้งานของตัวโรงไฟฟ้า การปฏิบัติงานของบุคลากร
นอกจากนี้โรงไฟฟ้าอาจเป็นเป้าหมายของการก่อวินาศกรรม

ทั้งนี้ จากมาตรการที่มีอยู่และการเฝ้าติดตามสถานการณ์
แนวโน้มของความเสี่ยงในเรื่องนี้จึงมีไม่มาก อย่างไรก็ตาม ฝ่ายบริหารได้กำหนดมาตรการต่างๆ
และให้ดำเนินการอย่างต่อเนื่อง เพื่อเป็นการป้องกันและลดโอกาสในการเกิดความเสี่ยงดังกล่าว
ดังนี้

-   การเน้นย้ำกับผู้ปฏิบัติงานอย่างสม่ำเสมอถึงความไม่ประมาท
    เพราะเชื่อว่าความประมาทเพียงเล็กน้อยอาจนำมาซึ่งความเสียหายที่ประมาณค่ามิได้

-   การบำรุงรักษาอุปกรณ์ต่างๆ ตามระยะเวลาที่กำหนดไว้เพื่อให้อุปกรณ์นั้นๆ
    สามารถทำงานได้อย่างมีประสิทธิภาพ

-   การสร้างความสัมพันธ์ต่อชุมชนรอบโรงไฟฟ้า อันจะก่อให้เกิดความเข้าใจที่ถูกต้องได้

-   การประสานงานกับหน่วยงานภาครัฐส่วนราชการท้องถิ่นที่เกี่ยวข้อง

-   การกำหนดแผนการรักษาความปลอดภัย การติดตั้งอุปกรณ์ต่างๆ เช่น
    ระบบกล้องวงจรปิดรวมทั้ง การฝึกซ้อมเป็นประจำ

-   การจัดทำประกันภัยโรงไฟฟ้าที่ครอบคลุมในเรื่อง All Risks, Machinery Breakdown,
    Business Interruption และ Third Party Liability
    เพื่อความมั่นใจว่าหากเกิดเหตุการณ์ที่ไม่คาดคิดจะได้รับความคุ้มครองอย่างเพียงพอและเหมาะสม

  ในปี 2555 เอ็กโกได้จัดทำกรมธรรม์ประกันภัยเพื่อคุ้มครองความเสียหายจากความรุนแรง
  การขัดแย้งทางการเมือง รวมถึงความเสียหายเกิดจากการกระทำของผู้ก่อการร้าย
  สำหรับโรงไฟฟ้าที่เอ็กโกถือหุ้นมากกว่าร้อยละ 50 ได้แก่ โรงไฟฟ้าระยอง โรงไฟฟ้าขนอม
  โรงไฟฟ้าเอ็กโก โคเจน โรงไฟฟ้าร้อยเอ็ดกรีน โรงไฟฟ้าเคซอน
  รวมถึงอาคารสำนักงานใหญ่ที่นอร์ธปาร์ค และโรงผลิตน้ำประปาของบริษัท เอ็กคอมธารา จำกัด
  ด้วย และโรงไฟฟ้าส่วนใหญ่ในกลุ่มบริษัทร่วมทุนได้จัดทำประกันภัยจากการก่อการร้ายไว้แล้ว

4.  ความเสี่ยงด้านการเงิน

การลงทุนของกลุ่มเอ็กโกต้องใช้เงินลงทุนจำนวนมาก
โดยเงินทุนที่นำมาใช้ส่วนใหญ่เป็นการกู้ยืมจากสถาบันการเงินทั้งในประเทศและต่างประเทศจึงมีความเสี่ยงจากความผันผวนของอัตราแลกเปลี่ยนและอัตราดอกเบี้ย
โดยสาเหตุของความเสี่ยงดังกล่าวอาจเกิดจากโครงสร้างของรายได้และเงินกู้ไม่สอดคล้องกันและมีความเปลี่ยนแปลงของอัตราแลกเปลี่ยนและอัตราดอกเบี้ย
ซึ่งหากแนวโน้มของการเปลี่ยนแปลงของอัตราแลกเปลี่ยนและอัตราดอกเบี้ยมีผลกระทบในทางลบต่อโครงสร้างของเอ็กโก
จะส่งผลให้ผลประกอบการของกลุ่มเอ็กโกลดลง ดังนั้น
แนวทางป้องกันและลดความเสี่ยงทางการเงิน มีดังนี้

  4.1 ความเสี่ยงจากความผันผวนของอัตราแลกเปลี่ยน

กลุ่มเอ็กโกมีนโยบายป้องกันความเสี่ยงจากความผันผวนของอัตราแลกเปลี่ยนของโครงการลงทุนต่างๆ
โดยพยายามบริหารให้ค่าใช้จ่ายในการพัฒนาและก่อสร้างโครงการเป็นเงินสกุลเดียวกับเงินกู้ที่ได้รับในสัดส่วนที่ใกล้เคียงกันให้มากที่สุดเท่าที่จะทำได้
และพยายามจัดการให้โครงสร้างระหว่างรายได้ เงินกู้
และค่าใช้จ่ายในช่วงที่โรงไฟฟ้าเดินเครื่องแล้วมีสัดส่วนของสกุลเงินใกล้เคียงกันมากที่สุด
สำหรับการจัดหาเงินทุนเพื่อโครงการใหม่ของเอ็กโก
เอ็กโกจะจัดหาเงินทุนให้มีสกุลเงินที่สอดคล้องกับสกุลเงินปันผลที่จะได้รับจากโครงการนั้นๆ

  4.2 ความเสี่ยงจากความผันผวนของอัตราดอกเบี้ย

กลุ่มเอ็กโกมีนโยบายที่จะป้องกันความเสี่ยงจากความผันผวนของอัตราดอกเบี้ย
โดยได้จัดทำหลักเกณฑ์การทำรายการป้องกันความเสี่ยงจากความผันผวนของอัตราดอกเบี้ย
โดยการเปลี่ยนอัตรดอกเบี้ยลอยตัวให้เป็นอัตราดอกเบี้ยคงที่ในระดับอัตราที่เหมาะสมเมื่อสภาพตลาดเอื้ออำนวย
ทั้งนี้การทำธุรกรรมดังกล่าวมิได้มีจุดประสงค์เพื่อการเก็งกำไรแต่อย่างใด

  4.3 ความเสี่ยงที่ไม่สามารถเพิ่มมูลค่าให้กับผู้ถือหุ้น

ในช่วง 2 ปีที่ผ่านมา
รายได้ของเอ็กโกได้ลดลงและมีแนวโน้มจะลดลงตามมูลค่าของสัญญาซื้อขายไฟฟ้าต่างๆ
ทำให้ส่งผลกระทบต่อราคาหุ้นของเอ็กโกที่ไม่สามารถเพิ่มขึ้นได้ตามความคาดหวังของผู้ถือหุ้น
ประกอบกับผู้ถือหุ้นมีความกังวลว่าเอ็กโกจะไม่สามารถรักษาระดับการจ่ายเงินปันผลได้อย่างเดิม
อย่างไรก็ตามผู้บริหารได้ให้ความสำคัญกับความเสี่ยงเรื่องนี้เป็นอย่างมาก
โดยในแผนกลยุทธ์ของเอ็กโกปี 2555
ได้เน้นการขยายการลงทุนเพิ่มเพื่อสร้างมูลค่าเพิ่มให้กับผู้ถือหุ้นทั้งในระยะสั้นและระยะยาว
ประกอบกับเมื่อมีการขยายการลงทุนเพิ่มฝ่ายบริหารได้ดำเนินการสื่อสารกับผู้ถือหุ้นและนักลงทุนในเรื่องข้อมูลการลงทุนในโครงการต่างๆ
และข้อมูลสถานะทางการเงินของเอ็กโกอย่างถูกต้อง เพียงพอและทันเวลาผ่านช่องทางต่างๆ เช่น
การจัด Analysts Meeting, Roadshows, Company Visit, Plant Visit เป็นต้น

จากการดำเนินการตามแผนกลยุทธ์ส่งผลให้ ในปี2555 ราคาหุ้นเอ็กโกเพิ่มขึ้นร้อยละ 64
จากเมื่อวันที่ 3 มกราคม 2555 ราคาหุ้นอยู่ที่ 96.25 บาทต่อหุ้นเป็น 151.00 บาทในวันที่ 28
ธันวาคม 2555 ซึ่งเป็นราคาปิดสูงสุดในรอบปี
และได้มีการจ่ายเงินปันผลผลระหว่างกาลจากผลการดำเนินการครึ่งปีแรกปี 2555 ในอัตราหุ้นละ
2.75 บาท เพิ่มขึ้น 0.25
บาทต่อหุ้นเมื่อเทียบกับปีที่ผ่านมานั้นเป็นผลสำเร็จในการบริหารจัดการความเสี่ยงในเรื่องนี้

5.  ความเสี่ยงด้านการปฏิบัติตามกฎระเบียบ ข้อบังคับและกฎหมายที่เกี่ยวข้อง

ในปัจจุบันกฎระเบียบ
ข้อบังคับและกฎหมายที่เกี่ยวข้องกับการดำเนินงานธุรกิจไฟฟ้ามีแนวโน้มเข้มงวดมากขึ้น
การฝ่าฝืนกฎระเบียบ ข้อบังคับและกฎหมาย
อาจจะส่งผลกระทบต่อการดำเนินงานและชื่อเสียงของกลุ่มเอ็กโก

ดังนั้นกลุ่มเอ็กโกจึงให้ความสำคัญกับการปฏิบัติตามกฎระเบียบ
ข้อบังคับและกฎหมายที่เกี่ยวข้องกับการดำเนินงานต่างๆอย่างครบถ้วน รวมถึงกฎระเบียบ
ข้อบังคับและกฎหมายเกี่ยวกับสิ่งแวดล้อมและความปลอดภัย ชีวอนามัยและสุขภาพของพนักงาน
นอกจากนี้ยังให้ความสำคัญกับกฎหมายใหม่ๆที่ออกมาบังคับใช้

ในปี 2555 กลุ่มเอ็กโกไม่มีข้อบกพร่องเกี่ยวกับการปฏิบัติตามกฎระเบียบ
ข้อบังคับและกฎหมายที่เกี่ยวข้องกับการดำเนินธุรกิจ
เอ็กโกได้ดำเนินการติดตามข้อกฎหมายที่ออกใหม่ที่มีผลกระทบต่อการดำเนินธุรกิจและจัดทำระบบฐานข้อมูลด้านกฎหมายที่ใช้ร่วมกัน
รวมทั้งเผยแพร่และทำความเข้าใจกับหน่วยงานที่เกี่ยวข้องถึงข้อกฎหมายที่ปรับปรุงหรือออกใหม่
เพื่อให้ทราบถึงผลกระทบที่จะเกิดขึ้นและสิ่งที่ต้องปฏิบัติ